KIRJALLINEN KYSYMYS E-1022/01

esittäjä(t): Ioannis Souladakis (PSE) komissiolle

(30. maaliskuuta 2001)

Aihe: Intian ja Pakistanin suhteet

Afganistanin hallituksen viimeaikaiset mielettömät päätökset toivat esiin naapurimaiden Intian ja Pakistanin Kasmiria koskevat jatkuvasti jännittyneet suhteet. Koska näiden kahden maan rajaerimielisyyksiä ei ole saatu ratkaistua useiden vuosikymmenien aikana ja maiden rajanaapurit Kiina ja Afganistan ovat joko suoraan tai välillisesti osallisina selkkauksiin, Intian ja Pakistanin välisissä konflikteissa on nähtävissä kaikki merkit niiden leimahtamisesta suuren luokan kansainväliseksi turvallisuuskriisiksi.

Koska Euroopan unioni pyrkii vahvistamaan rooliaan kansainvälisen politiikan näyttämöllä ja kyseiset kaksi maata ovat EU:n tärkeitä kauppakumppaneita, kysyn komissiolta seuraavaa:

1. Millaiset ovat tällä hetkellä Euroopan unionin ja Intian sekä Pakistanin väliset suhteet?

2. Mitä sopimuksia EU on allekirjoittanut Intian ja Pakistanin kanssa?

3. Onko Euroopan komissio koskaan sisällyttänyt Kasmirin kysymystä näiden kahden maan kanssa ajoittain käytyihin keskusteluihin?

4. Onko Euroopan komissio tähän mennessä tehnyt aloitetta Kasmirin kysymyksen ratkaisemiseksi ja jos ei ole, aikooko se tehdä vastaavan aloitteen?

Christopher Pattenin komission puolesta antama vastaus

(7. kesäkuuta 2001)

Unionilla on laaja-alaiset suhteet Intian kanssa. Suhteita lisättiin, kun molemmat osapuolet tapasivat ensimmäisessä huippukokouksessaan Lissabonissa kesäkuussa 2000. Huippukokouksen yhteisessä julistuksessa vahvistettiin suurisuuntainen toimintasuunnitelma. Siihen perustuen pidetään säännöllisiä tuloksekkaita ja rakentavia kokouksia kaikilla tasoilla asiantuntijaryhmistä ulkoministereiden tapaamisiin, ja niissä käsitellään kaikkia yhteistyöaloja kaupankäynnistä kehitysyhteistyöhön ja poliittiseen vuoropuheluun sekä toteutetaan toimintasuunnitelmaa. Komission ulkosuhteista vastaavan jäsenen Intian vierailu tammikuussa 2001 vahvisti edelleen, miten tärkeänä komissio pitää yhteistyökumppanuuteen kehittämistä Intian kanssa. Jälkeenpäin myös muita komission jäseniä on vieraillut siellä. Seuraava huippukokous pidetään marraskuussa 2001 New Delhissä.

Yhteisön ja Intian yhteistyösopimus tuli voimaan vuonna 1994. Se laajentaa yhteistyökumppanuutta kaupan ja talouden alan ulkopuolelle sekä korostaa kummankin osapuolen sitoumusta kunnioittaa ihmisoikeuksia, demokratiakehitystä ja oikeusvaltioperiaatetta. Poliittisen vuoropuhelun institutionaalinen perusta on yhteinen poliittinen kannanotto, joka allekirjoitettiin samaan aikaan yhteistyösopimuksen kanssa. Siinä sovittiin vuotuisista ministeritason kokouksista ja annettiin mahdollisuus laajemmalle poliittiselle vuoropuhelulle.

Unionin suhteet Pakistanin kanssa ovat olleet rajalliset siitä lähtien, kun armeija kaappasi vallan Pakistanissa 12. lokakuuta 1999. Tämän vuoksi unioni pidättäytyi suunnitelmistaan allekirjoittaa uusi yhteistyösopimus Pakistanin kanssa. Vuotuinen EU:n ja Pakistanin välinen poliittinen vuoropuhelu peruttiin aluksi, mutta on aloitettu uudelleen tilapäisperiaatteella. Unioni toivoo kuitenkin näkevänsä konkreettista, selvään ja luotettavaan aikatauluun perustuvaa edistystä edustuksellisen demokratian palauttamisessa Pakistaniin. Tältä pohjalta suhteemme Pakistanin kanssa alkaisi taas tuottaa tulosta.

Unioni ottaa säännöllisesti esille Kasmirin kysymyksen ollessaan yhteydessä näihin kahteen maahan.

Unionin New Delhin lähetystöjen päälliköt vierailevat säännöllisesti Kasmirissa laajennetun troikan kokoonpanossa arvioidakseen tilanteen.

Unioni kannustaa Kasmirin konfliktin rauhanomaiseen ratkaisuun ja on äskettäin antanut kaksi julkilausumaa (8. ja 28. joulukuuta 2000), joissa tuetaan sekä Intian paastokuukauden ramadanin aikaista tulitaukoa ja sen pidentämistä että pakistanilaisten vastaamista tulitaukoon.

Komissio kuitenkin uskoo, että unionin osallistuminen ongelman ratkaisemiseen on soveliasta ja mahdollista vain jos Intia ja Pakistan kumpikin pyytävät sitä. Näin ne eivät ole tehneet, eikä unioni suunnittele tällä hetkellä aloitteen tekemistä asian suhteen.